ઉપરવાળાએ જેમને બનાવીને બીબું તોડી નાખ્યું હોય એવા બે નમૂના શમ્મી ઠાકુર (અર્શદ વારસી) અને કેદાર પટેલ (જૅકી ભગનાણી) બન્ને દોસ્તાર છે. ભારતીય નૌકાદળમાં પોતાની અક્કલનું પ્રદર્શન કરવા બદલ શમ્મીને ર્કોટમાર્શલ કરી દેવામાં આવ્યો છે. જ્યારે અક્કલનો ઓથમીર કેદાર એક રેગ્યુલર ગુજરાતીની જેમ અમેરિકા જવાનાં સપનાં જુએ છે અને તેના પપ્પા મિતેશ પટેલ (દલીપ તાહિલ)નો ઇવેન્ટ-મૅનેજમેન્ટનો બિઝનેસ ડુબાડવાના પૂરા પ્રયાસ કરે છે. જામનગરના દરિયામાં બોટ-પાર્ટી કરવાના આવા જ એક પ્રયાસમાં બન્ને નમૂના ભૂલથી કરાચી પહોંચી જાય છે. ઘરે પાછા ફરવાના પ્રયાસમાં બન્ને નમૂના કરાચીના ગુંડાઓથી લઈને વઝિરિસ્તાનના તાલિબાનીઓ વાયા અમેરિકન સૈન્ય સુધીના લોકોની અડફેટે ચડી જાય છે. પોતાની સિરિયલ મૂર્ખામીઓને લીધે આ બન્ને એવું કમઠાણ ઊભું કરે છે કે ઠેઠ પાકિસ્તાની સંસદભવન સુધી પહોંચી જાય છે.